Diari Oficial de la Generalitat Valenciana


Sumari del DOGV 7125, del 04-10-2013 (2013/9363)

RESOLUCIÓ de 10 de setembre de 2013, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del conveni coŀlectiu de manipulació i envasament de cítrics, fruites i hortalisses per a la Comunitat Valenciana (19205637300018).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7125

Data del DOGV
:   04-10-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/9363


Data del document
:   10-09-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 10 de setembre de 2013, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del conveni coŀlectiu de manipulació i envasament de cítrics, fruites i hortalisses per a la Comunitat Valenciana (74114703919986). [2013/9363]  
Vist el text del Conveni colectiu de manipulació i envasament de cítrics, fruites i hortalisses per a la Comunitat Valenciana, subscrit de la part empresarial per representants de CGC i APECA, i de la part dels treballadors per representants del sindicat UGT, i de conformitat amb el que disposa l'article 90, apartats 2 i 3, del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords colectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Colectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/1982, de 29 de desembre, resol:  
  
Primer  
Ordenar que s'inscriga en el Registre de la Comunitat Valenciana de Convenis i Acords Colectius de Treball, amb notificació a la Comissió Negociadora i depòsit del text del conveni.  
  
Segon  
Disposar que es publique en el Diari Oficial de la Comunitat Valenciana.  
  
València, 10 de setembre de 2013.- El subdirector general de Relacions Laborals: Reyes Maximiliano Coronado Coronado.  
  
  
  
Conveni colectiu de manipulació i envasament de cítrics, fruites   
i hortalisses per a la Comunitat Valenciana 2012 a 2016  
  
Índex  
Article 1. Àmbit territorial  
Article 2. Àmbit funcional  
Article 3. Àmbit personal  
Article 4. Àmbit temporal  
Article 5. Condicions econòmiques  
Article 6. Promoció i formació professional  
Article 7. Definició de grups professionals i especialitats  
Article 8. Vacacions  
Article 9. Jornada laboral  
Article 10. Hores extraordinàries  
Article 11. Jornada irregular  
Article 12. Comissió Paritària de Vigilància  
Article 13. Funcions de la Comissió  
Article 14. Domicili de la Comissió Paritària de Vigilància  
Article 15. Composició i procediment de la Comissió Paritària de Vigilància  
Article 16. Plus d'antiguitat  
Article 17. Permisos retribuïts  
Article 18. Salari hora professional  
Article 19. Absorbibilitat  
Article 20. Garanties personals  
Article 21. Seguretat i salut laboral  
Article 22. Canvi de torn i lloc de treball  
Article 23. Calendari laboral  
Article 24. Cotitzacions a la Seguretat Social  
Article 25. Liquidació de salaris  
Article 26. Passe d'eventuals a fixos discontinus  
Article 27. Garanties sobre ordenació del treball  
Article 28. Model de la seguretat social TC1 i TC2  
Article 29. Hores sindicals i borsa d'hores  
Article 30. Visites mèdiques  
Article 31. Treballadors/es absents al principi de campanya  
Article 32. Contractació  
Article 33. Contractació de duració determinada  
Article 34. Formació contínua  
Article 35. Permisos no retribuïts  
Article 36. Excedències  
Article 37. Guarda legal  
Article 38. Locals sindicals i taulers d'anuncis  
Article 39. Seccions sindicals  
Article 40. Nomenament dels membres de la Comissió Paritària de Vigilància  
Article 41. Control d'entrada i eixida del treball  
Article 44. Salari en jornada incompleta  
Article 45. Igualtat de gènere (plans d'igualtat)  
Article 46. Lactància  
Article 47. Violència de gènere  
Article 48. Vinculació a normes  
Article 49. Vinculació a la totalitat  
Clàusules addicionals  
  
Article 1. Àmbit territorial  
Les bases del present conveni seran aplicables a tot el territori de la Comunitat Valenciana.  
  
Article 2. Àmbit funcional  
El present conveni colectiu s'aplicarà a totes les empreses l'activitat de les quals consistisca en la selecció, manipulació i envasament de fruits cítrics per a la seua comercialització en el mercat nacional o per a la seua exportació. En l'àmbit funcional del conveni quedaran incloses també les activitats de selecció, manipulació i envasament de fruites i hortalisses realitzades per les empreses l'activitat principal de les quals consistisca en la manipulació de cítrics. En cas que s'efectuen les tres activitats de manipulació de cítrics, de fruites i d'hortalisses, es considerarà que és majoritària l'activitat de cítrics quan ho siga respecte a les altres dos activitats preses cada una per separat.  
  
Article 3. Àmbit personal  
Este conveni serà aplicable a tot el personal que figura en els grups professionals i especialitats que presten els seus servicis laborals en les empreses incloses en els seus àmbits funcional i territorial, siga quina siga la modalitat del seu contracte de treball.  
  
Article 4. Àmbit temporal  
1. La vigència del present conveni colectiu serà de quatre anys fins al 31 d'agost de 2016.  
2. Els efectes del present conveni colectiu es produiran des de la data en què es firma, excepte els seus efectes econòmics, que s'iniciaran el dia 1 de setembre de 2013, amb independència de la data en què es publique en el Diari Oficial de la Comunitat Valenciana (DOCV). Sense perjuí de la vigència expressa durant la campanya 2012-2013 de les taules salarials publicades per a eixa campanya en els annexos III i IV.  
3. La denúncia del conveni podrà ser realitzada per qualsevol de les parts que l'han firmat, i podrà formular-se dins dels últims tres mesos de la seua vigència o de qualsevol de les seues pròrrogues. La denúncia es realitzarà per escrit, es presentarà davant de l'autoritat laboral, i es traslladarà a l'altra part.   
  
Article 5. Condicions econòmiques  
1. Las retribucions pactades en este conveni colectiu, corresponents a les campanyes 2012-2013 a 2015-2016 (des de l'1 de setembre de 2012 fins al 31 d'agost de 2016) per als distints grups professionals i especialitats són les que figuren en les taules de salaris que com a annexos III i IV s'adjunten a este text.  
2. En les retribucions del grup III, en el salari dia s'inclouen tots els conceptes salarials a què el/la treballador/a té dret, com són salari base, gratificacions extraordinàries, vacacions, diumenges i festius, participació en beneficis i la resta de parts proporcionals.  
3. L'import de les gratificacions extraordinàries del mes de juliol i de Nadal serà de 30 dies de salari per al personal fix dels grups I, II, IV i V.  
  
Article 6. Promoció i formació professional  
1. Les empreses promouran la formació professional del seu personal, concedint els permisos necessaris, no retribuïts, per a concórrer a exàmens, en cas que el personal curse estudis per a l'obtenció d'un títol acadèmic o professional reconegut oficialment.  
2. Sempre que l'organització del treball ho permeta, el/la treballador/a tindrà dret a l'adaptació de la jornada laboral per a possibilitar la seua assistència a cursos de formació professional, i tindrà preferència a l'elecció de torn de treball quan curse amb regularitat estudis per a l'obtenció d'un títol acadèmic o professional.  
3. Amb caràcter general, i en cas que no siga imprescindible recórrer a la contractació de personal nou en l'empresa, els llocs de treball tendiran a cobrir-se amb personal de la mateixa empresa procedent dels nivells inferiors de cada grup professional.  
4. Les promocions a llocs de treball de superior nivell professional dins de l'empresa es produiran en el marc de les facultats organitzatives de l'empresari/ària, atenent criteris com la formació, l'experiència professional i l'antiguitat del personal, comunicant-ho a la representació legal dels treballadors i exposant-ho en el tauler d'anuncis de l'empresa.  
  
5. Amb la finalitat de facilitar la promoció professional, quan per necessitats de la producció un/a treballador/a siga proposat per a ocupar una especialitat superior amb caràcter ininterromput o permanent, passarà a formar part de la llista de crida corresponent a la dita nova especialitat; sense perjuí de tot això, mantindrà el seu lloc en la llista de crida de l'especialitat de què procedisca en el mateix lloc que ocupava. En conseqüència, en estos casos el/la treballador/a es trobarà en dos llistes diferents, i això amb independència que, nominalment, mantinga l'especialitat d'origen. En estos casos, el/la treballador/a percebrà el salari de l'especialitat corresponent a les funcions exercides efectivament en cada moment. L'empresa, a petició escrita del treballador/a, podrà consolidar l'especialitat superior, i en este cas el/la treballador/a perdrà el seu lloc en la llista de crida de l'especialitat d'origen. Igualment, la consolidació de l'especialitat superior es produirà quan el/la treballador/a efectue el mateix nombre de jornades en la dita especialitat que les que realitze el personal de la seua mateixa antiguitat en l'especialitat d'origen.  
  
6. Quan per causes tècniques, organitzatives o productives es produïsca una minva continuada en les jornades de treball o s'amortitze del lloc de treball que el/la treballador/a ocupe en l'especialitat de destinació una vegada consolidada, el/la treballador/a, sense dret a cap indemnització, podrà solicitar recuperar el seu lloc de treball en l'especialitat d'origen amb el salari corresponent a esta mateixa especialitat i ocupant el lloc en la llista de crida que li corresponga de conformitat amb la seua antiguitat en l'empresa dins de la dita especialitat.  
  
7. Quan l'empresa desitge implantar sistemes de formació, ho comunicarà per escrit a la representació legal dels treballadors, i estos tindran la facultat de realitzar el corresponent informe amb caràcter previ a l'elaboració del pla de formació en un termini de 15 dies hàbils. La representació legal dels treballadors mantindrà la seua facultat informativa durant l'execució del pla de formació.  
  
Article 7. Definició de grups professionals i especialitats  
Tot el personal estarà acollit a allò que s'ha establit respecte d'això en l'Estatut dels Treballadors, i si hi manca, al que establix este conveni.  
  
El personal a qui afecte el present conveni en funció de la labor que hagen de desenrotllar i segons l'especialitat professional seran classificats en grups professionals i especialitats.   
I. Grup professional de personal tècnic i titulat  
A) Especialitat personal tècnic o titulat de grau superior i de grau mitjà: És la persona que està en possessió del corresponent títol ?de nivell superior o mitjà, ja siga enginyeria, llicenciatura o professorat mercantil- i que ha sigut contractat per l'empresa, quant al dit títol, per a efectuar primordialment funcions pròpies de la seua titulació acadèmica o tècnica.  
B) Especialitat personal ajudant tècnic titulat: És la persona qualificada que presta els seus servicis a les ordes i sota la direcció del personal tècnic o titulat de grau superior o mitjà.  
II. Grup professional de personal administratiu  
A) Especialitat cap superior, cap de personal, cap d'administració, cap de comptabilitat: És la persona que té a càrrec seu, sota la dependència directa de la gerència, la direcció del departament administratiu, de personal, de comptabilitat, o un altre departament.  
B) Especialitat cap de 1a, cap de compres: És la persona que té a càrrec seu la gestió d'una secció o de les compres de l'empresa.  
C) Especialitat cap de 2a, cap de compres interior o exterior: És la persona que, sota la dependència d'un superior, gestiona les labors administratives, burocràtiques i/o de compres.  
D) Especialitat caixer/a, personal ajudant comercial i cap de transport: És la persona que, sota la direcció de personal superior, realitza la gestió de la caixa, del transport, o colabora en el departament comercial.  
E) Especialitat personal oficial administratiu de primera: És la persona que depenent del cap o de la cap d'administració realitza labors burocràtiques que requerixen iniciativa.  
F) Especialitat personal oficial administratiu de segona: És la persona que, depenent del cap o de la cap d'administració personal oficial administratiu de primera, realitza treballs comptables o burocràtics que només exigixen coneixements generals de la tècnica administrativa.  
G) Especialitat auxiliar, auxiliar administratiu/iva: És la persona que realitza labors elementals administratives o d'una altra índole, amb iniciativa i responsabilitat restringides i subordinades a les ordes i instruccions de personal superior.   
H) Especialitat personal telefonista: És la persona que atén una centraleta telefònica i, si és el cas, realitza labors de recepció i informació de les visites, i en general, aquelles altres funcions, de naturalesa semblant a les indicades que li siguen encomanades per l'empresa.  
III. Grup professional de personal de magatzem  
A) Especialitat personal contractador de cítrics. Per als corredors o corredores de fruita, es manté l'especialitat, amb la denominació de personal contractador de cítrics, afegit al grup professional 3r la reglamentació i la definició de la qual és la següent:  
«Són les persones pèrites o pràctiques que, al servici d'una empresa determinada, realitzen les operacions de contractació i compra de fruites amb destinació a la seua posterior manipulació en els magatzems de l'empresa; coneixen perfectament les plantacions de tarongers, tenen capacitat per a determinar la producció dels horts quant a la seua simple apreciació personal, tant si el tracte es tanca amb l'agricultor/a i requerix la ulterior aprovació de l'empresari/ària, com si vincula l'agricultor/a sense necessitat de la dita aprovació.»  
Este personal s'equipararà als efectes salarials als encarregats de magatzem.  
B) Especialitat encarregat/ada general de magatzem: És la persona que s'ocupa de l'organització i distribució del treball en el magatzem de manipulació, i coordina i supervisa les diferents seccions.  
C) Especialitat encarregat/ada de magatzem: És la persona que, sota la dependència i supervisió de l'encarregat/ada general de magatzem, colabora en l'organització i distribució del treball en el magatzem.  
D) Especialitat encarregat/ada de secció: És qui té a càrrec seu el personal d'una secció, sota la dependència de l'encarregat/ada de magatzem.  
E) Especialitat encarregat/ada de màquines: És la persona al càrrec de la qual està el bon funcionament, entreteniment i conservació d'un tren de confecció; marca el ritme de treball, està a càrrec seu la connexió i la desconnexió de les màquines.  
F) Especialitat conductor/a de carretó elevador mecànic: És la persona degudament capacitada i autoritzada per l'empresa que té encomanada la conducció del carretó elevador mecànic i la conservació dels seus elements accessoris.   
G) Especialitat controlador/a d'entrades, controlador/a d'eixides i controlador/a de càrrega: És la persona al càrrec de la qual es troba el control de l'entrada i/o l'eixida i/o la càrrega de fruites en el magatzem i la seua posterior classificació; controla l'existència dels estocs de fruites en el magatzem i/o la distribució dels embarcaments.   
H) Especialitat controlador/a de qualitat: És la persona que forma part de l'equip de qualitat, que s'encarrega de verificar, vigilar i documentar en tot moment el compliment de les especificacions del producte i del procés, així com la supervisió i el calibratge dels equips de control, en les diferents etapes del procés, des de la recepció de la fruita fins a l'expedició.   
I) Especialitat controlador/a de traçabilitat: És la persona responsable dels procediments en qualitats estandarditzades, controla el producte i la traçabilitat completa del procés d'empaquetatge incloent-hi la ubicació inicial del producte, el rastreig, els tractaments i el control de temperatura inicial i final del producte, el control de pes, l'acabat del producte, el coneixement del programari de qualitat, el control del certificat de qualitat, la valoració i la confecció d'informes.  
J) Especialitat carregador/a, descarregador/a: És la persona que carrega i descarrega fruita i materials dels camions o vagons.  
K) Especialitat embalador/a, fleixador/a: És la persona que realitza la tasca de reforçar caixes i palets, amb fleixos o malles, i embalar.  
L) Especialitat cabassejador/a, apilador/a: És la persona que alimenta de fruita la línia de manipulació, retira les caixes i les apila, i aporta els materials de confecció de fruita a les seccions de magatzem.  
M) Especialitat fuster/a, muntador/a: És la persona que realitza labors de fusteria aplicades a la confecció, i muntatge, de caixes per a envasar els cítrics.  
N) Especialitat mecànic/a: És la persona que realitza labors de mecànica, electromecànica, manteniment, conservació, reparació i instalació de maquinàries.  
O) Especialitat empaperador/a: És qui embolica la fruita en paper o un altre material.  
P) Especialitat tapador/a: És la persona que tapa les caixes.  
  
Q) Especialitat personal peó maquinista: És la persona que controla, regula i distribuïx els fluxos de matèria primera a través de la màquina i resol els eventuals problemes que es presenten.  
R) Especialitat personal operari de màquina: És qui maneja màquines i/o ordinadors per a realitzar operacions com l'empaquetatge i el fleixatge; el marcatge de caixes; l'embossament; la pesada, en malles i a granel, i la paletització i despaletització.  
S) Especialitat encaixador/a, triador/a: És la persona experimentada que desenrotlla les funcions consistents a classificar, seleccionar i colocar la fruita adequadament en els envasos de qualsevol tipus.   
T) Encaixador/a, triador/a sense experiència: Desenrotlla les funcions anteriorment descrites sense l'experiència necessària, de manera que ocuparà la present especialitat quan no acredite una experiència de com a mínim 75 jornades de treball efectiu realitzant estes funcions en qualsevol empresa del sector. Passarà a la condició d'encaixador/a o triador/a quan acredite la realització de 75 jornades de treball efectiu com a encaixador/a o triador/a sense experiència.  
IV. Grup professional d'oficis diversos  
A) Especialitat conductor/a oficial de primera: És la persona que realitza labors de conducció i disposa del permís de conducció de tipus E; o bé desenrotlla oficis diversos sota la dependència de personal superior, amb autonomia i responsabilitat.  
B) Especialitat conductor/a oficial de segona: És la persona que realitza labors de conducció i disposa del permís de conducció de tipus C, o bé desenrotlla oficis diversos sota la dependència del personal oficial de primera.   
C) Especialitat personal ajudant: És la persona que colabora amb les categories anteriors en el desenrotllament de les funcions corresponents a oficis diversos.  
V. Grup professional de personal de servicis generals  
A) Especialitat personal vigilància: És la persona que té a càrrec seu la vigilància de les dependències de l'empresa i controla l'accés a estes.  
  
B) Especialitat porter/a: És la persona que vigila les portes d'accés a les dependències empresarials, es responsabilitza de la seua puntual obertura i tancament; rep avisos, cartes o paquets, i cuida que no accedisquen al centre de treball les persones no autoritzades.  
C) Especialitat personal de neteja: És el personal que s'ocupa de la neteja de les dependències administratives i de servicis generals i de les neteges de l'empresa.  
Es remetran a la Comissió Paritària aquells supòsits en què existisca dubte respecte a l'adscripció de l'especialitat o del grup professional.  
Article 8. Vacacions  
El personal afectat per este conveni tindrà dret a 30 dies naturals de vacacions anuals retribuïdes, o a la part proporcional equivalent, entenent-se que per al grup III el gaudi es produirà dins del període d'alta.  
  
A més dels dies que com a festius figuren en el calendari laboral, en les festivitats de Setmana Santa per al personal fix seran dies de vacacions el Dissabte Sant i el dilluns següent al Diumenge de Resurrecció; en canvi, es treballarà el dimarts el dia complet.  
En el certificat d'empresa, o en el document acreditatiu elaborat a este efecte, l'empresa haurà d'informar dels dies de vacacions gaudits pel personal.  
  
Article 9. Jornada laboral   
1. Se establirà tal com dispose en cada moment la legislació vigent.  
  
No obstant això, la duració anual de la jornada ordinària màxima serà de 1.790 hores de treball efectiu.  
2. Durant la vigència del present conveni, la jornada laboral serà de 40 hores setmanals, distribuïda, amb caràcter general, de dilluns a divendres. L'empresa podrà durant la jornada setmanal realitzar jornades de 9 hores ordinàries. Quan de dilluns a divendres no s'hagen esgotat les 40 hores setmanals, les hores que si és el cas es treballen el dissabte fins a les 14.30 hores, fins a aconseguir el límit de 40 hores setmanals, tindran la consideració d'hores ordinàries.   
En els períodes en què les empreses treballen a torns no es podrà realitzar la jornada ordinària de 9 hores diàries per als treballadors/es que presten els seus servicis en règim de torns, sense perjuí de l'aplicació d'allò que s'ha establit per als dissabtes fins a les 14.30 h i sense perjuí de la realització d'hores estructurals i extraordinàries.  
Quan es treballe els dissabtes i no s'hagen esgotat les 40 hores de jornada ordinària, tindran preferència per a ser cridats els treballadors/es que, sense tindre jornada reduïda, de dilluns a divendres, no hagen arribat a les 35 hores de jornada. D'altra banda, es respectarà l'orde de crida que es tinga establit.  
A este efecte, la jornada treballada efectivament inclourà el temps dedicat a permisos retribuïts, hores sindicals, etc.   
Les hores que es realitzen el dissabte, independentment de la seua consideració en cada cas, seran voluntàries. A este efecte, les empreses podran solicitar a principi de campanya a cada treballador/a què manifeste la seua voluntat de ser cridat per a treballar en dissabtes i per a realitzar hores extraordinàries de qualsevol tipus, i constituirà una llista de crida per a este tipus d'hores especials.  
La negativa injustificada del treballador/a en tres ocasions a realitzar les hores per a les quals siga cridat havent manifestat la seua voluntat de realitzar-les comportarà la seua exclusió de la llista de crida d'hores especials.  
Este règim de jornada no serà aplicable als treballadors/es que tinguen establida, per qualsevol motiu, una jornada inferior a l'ordinària, o una jornada reduïda.  
3. Es consideraran hores extraordinàries estructurals aquelles hores de treball que sobrepassen les 40 hores setmanals i a partir de la novena hora de treball efectiu diari de dilluns a divendres. A fi d'aclarir el concepte d'hores extraordinàries estructurals, sense perjuí de la seua cotització als efectes de la Seguretat Social com si foren hores extraordinàries habituals, llevat que canvie la regulació respecte d'això, es consideraran com a tals les necessàries per situacions imprevistes, períodes puntes de producció, possibles pèrdues de matèries primeres per acumulació de producte en èpoques punta de producció, maduració ràpida de la fruita, demanda del mercat, climatologia, tancaments imprevistos de fronteres i altres factors aliens a la voluntat de l'empresa. Les hores que excedisquen la jornada ordinària diària de 9 hores, així com les que excedisquen el còmput de 40 hores ordinàries setmanals, realitzades de dilluns a divendres, es consideraren extraordinàries estructurals, i es retribuiran segons el valor de la columna de les taules salarials.  
En empreses amb distribució de dilluns a divendres, les hores realitzades el dissabte fins a les 14.30 hores, una vegada s'hagen superat les 40 hores setmanals, es retribuiran també amb l'increment de les hores estructurals.   
4. En aquelles empreses que tinguen pactada o es pacte de mutu acord amb la representació legal dels treballadors, o a falta d'això, amb els sindicats firmants del present conveni, una setmana laboral de dilluns a dissabte, es determinarà el dia de descans setmanal. Si no determina el dia de descans, el dia de descans entre eixes sis jornades serà el dimecres.   
El que establixen el present article i l'article següent relatiu a les hores realitzades en dissabte serà aplicable al dimecres o al dia de descans equivalent en aquelles empreses que treballen de dilluns a dissabte.  
  
5. Els treballs en horari posterior a les 14.30 hores del dissabte, els diumenges i festius es retribuiran com a hores extraordinàries i el seu valor figurarà en una columna de les taules salarials.  
  
Article 10. Hores extraordinàries   
La seua estructura serà la següent:  
a) De força major: seran les que es realitzen per a previndre o evitar sinistres o altres danys extraordinaris i urgents. La seua prestació serà obligatòria.  
b) Estructurals: les parts negociadores d'este conveni, atenent les peculiaritats productives del sector de manipulació de fruits cítrics, pacten expressament que es consideraran hores estructurals les que es realitzen per a situacions o comandes imprevistes, períodes punta de producció, absències imprevisibles de personal, possibles pèrdues de matèries primeres per acumulació de producte en èpoques punta de producció, maduració ràpida del producte, demanda del mercat, climatologia, tancaments imprevistos de fronteres i altres factors aliens a la voluntat de l'empresa derivats de les exigències que planteja la manipulació de fruits cítrics i, si és el cas, de fruites i hortalisses, per a la seua comercialització en fresc. La seua realització només serà obligatòria fins a la 9a hora diària, a continuació de l'horari establit en el calendari laboral.  
c) Hores del dissabte ?o del dia de descans que el substituïsca?, dels diumenges i festius, independentment de la seua retribució i consideració, la seua realització serà voluntària, excepte allò que s'ha establit per a les hores de força major.  
d) La retribució de l'hora ordinària, estructural i extraordinària serà l'establida per a cada campanya en les taules salarials que figuren com a annexos III i IV per als grups professionals i especialitats del present conveni colectiu, més l'import que corresponga del complement ad personam de cada treballador/a derivat de la supressió del plus d'antiguitat segons el que preveu l'article 16 del present conveni colectiu.  
  
e) Mitjançant un acord entre les empreses i la representació legal dels treballadors, les hores estructurals i extraordinàries realitzades podran ser abonades amb l'import que corresponga, o ser compensades per temps de descans proporcional al dit import en els quatre mesos següents a la seua realització, i en este cas no computaran per a la determinació del nombre anual màxim de 80 hores extraordinàries. A falta d'acord sobre la seua compensació per descans equivalent, correspondrà el pagament de les hores efectuades.   
f) El personal que adquirisca la condició de sensible, per mitjà de certificat emés pel Servici de Vigilància de la Salut, el Servici de Prevenció, o si hi manca, per mitjà d'un informe emés pel metge especialista de la Seguretat Social, que haurà de ser visat, si és el cas, pel Servici de Vigilància de la Salut del Servici de Prevenció, per raó d'edat o salut, no realitzaran la novena hora diària ni seran cridats per a la realització d'hores extraordinàries.  
Este certificat haurà d'entregar-se a l'inici de campanya o al sobrevindre la circumstància de sensibilitat i la seua duració serà, com a mínim, per a tota una campanya o fins que finalitze la circumstància de sensibilitat.  
  
Article 11. Jornada irregular  
Als efectes del que disposa l'apartat 2n de l'article 34 de l'Estatut dels Treballadors, 145 hores de la jornada anual de cada treballador dels grups I, II, IV i V podran ser distribuïdes de manera irregular.  
Per als treballadors del grup III constituirà la jornada irregular el que establix l'article 9 del present conveni colectiu.  
  
Article 12. Comissió Paritària de Vigilància  
Les parts deliberants acorden crear la Comissió Paritària de Vigilància d'este conveni com a òrgan d'interpretació, conciliació obligatòria i vigilància del seu compliment.  
Article 13. Funcions de la Comissió  
1. Interpretació autèntica del conveni i, si és el cas, emissió del preceptiu informe previ el plantejament de qualsevol conflicte colectiu.  
  
2. Arbitratge dels problemes o qüestions que els siguen sotmesos per les parts en els supòsits concretats en la legislació vigent.  
3. Conciliació obligatòria, davant de la Comissió Paritària prèvia al plantejament de qualsevol conflicte colectiu.  
4. Vigilància del compliment del que s'ha pactat.  
5. Estudi de l'evolució de les relacions entre les parts contractants, donant especial importància a la classificació del personal per la seua responsabilitat, capacitació i esforç.   
La Comissió vetlarà perquè les empreses i els/les treballadors/es es troben afiliats/ades i cotitzen a la Seguretat Social i realitzarà els tràmits necessaris perquè en els magatzems tots/es els/les productors/es i les empreses complisquen les obligacions imposades per les disposicions sobre Seguretat Social.  
6. L'estudi i l'aprovació, si és el cas, de les mesures proposades per la Comissió de Rendiment que tinga com a finalitat la millora dels rendiments.  
7. Assumir l'obligació de dirimir aquelles situacions que puguen crear-se en la posada en pràctica del plus d'antiguitat regulat en l'article 16 d'este conveni colectiu.   
8. Totes les altres activitats que tendisquen a la major eficàcia pràctica del conveni i aquelles que li atribuïx la legislació vigent.  
  
Article 14. Domicili de la Comissió Paritària de Vigilància  
La Comissió Paritària de Vigilància tindrà el seu domicili, indistintament, en la Secretaria de la Comissió. Per part empresarial, el CGC, amb seu social en el carrer de les Monges de Santa Caterina, 8, 4a, de València (fax núm. 178 643 516), i APECA, amb seu social en el carrer de Cavallers, 26, de València (fax núm. 476 946 976), i per la part social, FITAG UGT-PV, carrer de l'Arquitecte Mora, 7, 2n, de València (fax núm. 396 570 807).  
  
Article 15. Composició i procediment de la Comissió Paritària de Vigilància  
La Comissió Paritària es compondrà de 14 membres titulars i sis suplents. Set membres titulars i tres suplents seran designats per cada una de les dos parts, empresarials i sindical, firmants d'este conveni colectiu.  
Les persones que componguen la Comissió Paritària seran triades per les respectives organitzacions sindicals i empresarials.  
El personal assessor serà designat lliurement per les representacions respectives.  
Qui presidisca la Comissió i qui ocupe les labors de secretaria d'esta seran els qui la Comissió designe d'entre els seus membres.  
En la primera reunió de la Comissió Paritària es designarà una persona davant de la qual s'efectuarà la convocatòria d'esta, a la qual, el qui desitge convocar una reunió de la Comissió Paritària enviarà per escrit una explicació suficient del conflicte existent, la determinació de les parts implicades i la concreció de la pretensió, amb expressió de la seua voluntat d'efectuar la dita convocatòria. La persona designada convocarà els membres de la Comissió Paritària i proposarà data i lloc per a la reunió en el termini màxim de 10 dies, i si en termini de 48 hores cap de les parts s'oposa a la data proposada, la convocatòria es considerarà efectuada degudament.  
Reunida la Comissió Paritària, les parts convocants exposaran l'objecte de la controvèrsia plantejada. Intervindrà en primer lloc la part que ha solicitat la intervenció de la Comissió Paritària, i es concediran torns d'intervenció a mesura que siguen solicitats pels intervinents.  
  
Hi haurà tants torns d'intervenció com la Comissió considere necessaris per a l'esclariment de les qüestions que li siguen plantejades.  
  
Una vegada finalitzada la intervenció de cada una de les parts, els membres de la Comissió es reuniran sense les parts, a fi de deliberar i debatre la qüestió plantejada. Sempre que siga possible, hauran de resoldre en l'acte, i comunicaran a continuació la seua resolució a les parts intervinents.  
Si no és possible resoldre en l'acte, la Comissió haurà de comunicar el resultat de la deliberació a les parts intervinents en un termini no superior als tres dies hàbils següents a la reunió de la Comissió.  
  
Article 16. Plus d'antiguitat  
Des de l'1 de setembre de 1997, el personal comprés dins del seu àmbit d'aplicació no percebrà augments periòdics per anys de servicis.  
  
Les quantitats percebudes per este concepte per part dels treballadors i treballadores des de 1997 tindran la denominació «plus d'antiguitat». El plus d'antiguitat té caràcter de complement personal, no compensable ni absorbible, i patirà els mateixos increments que es pacten per al salari.   
  
Article 17. Permisos retribuïts  
1. Quant als permisos retribuïts, caldrà ajustar-se a allò que s'ha establit en cada moment en la legislació vigent amb la particularitat establida en el següent punt 2.  
2. Si durant el transcurs de la campanya contrau matrimoni un home o una dona personal fix-discontinu o de temporada, s'estarà, quant a permisos, al que regula l'article 37.3, apartat A, de l'Estatut dels Treballadors (Reial Decret Legislatiu 1/1995, de 24 de març).  
El/la treballador/a què formalitze una unió de fet de conformitat amb la legislació aplicable, tindrà dret a 15 dies naturals de permís retribuït des del moment de la inscripció de la dita unió en el registre oficial de parelles de fet corresponent.  
3. Als efectes informatius, s'arrepleguen en l'annex V els permisos vigents actualment.  
  
Article 18. Salari hora professional  
El salari-hora professional dels/de les treballadors/es afectats pel present conveni, és l'inclòs amb esta denominació en la corresponent columna de les taules salarials aprovades per al grup professional III, i en la columna de les aprovades per als grups professionals I, II, IV i V.  
  
  
Article 19. Absorbibilitat  
Qualsevol augment que es produïsca haurà de tindre's en compte per a la seua absorció durant la vigència d'este conveni.  
  
Article 20. Garanties personals  
Es respectaran les condicions individuals més beneficioses que el personal afectat pel present conveni gaudisca en l'actualitat.  
  
  
Article 21. Seguretat i salut laboral  
1. Els delegats de prevenció exerciran les seues funcions a càrrec del crèdit d'hores mensuals que els corresponga en la seua condició de membres del comité d'empresa o delegats de personal.   
2. No obstant la regla general abans expressada, no s'imputarà al dit crèdit horari mensual el temps dedicat a:  
a) Les reunions del comité de seguretat i salut.  
b) Les reunions convocades per l'empresa en matèria de prevenció de riscos.  
c) Acompanyar el personal tècnic en les avaluacions de caràcter preventiu del medi ambient de treball, i els inspectors/es de treball en les visites i verificacions que realitzen en els centres de treball, per a comprovar el compliment de la normativa sobre prevenció de riscos laborals.   
d) Ser informats per l'empresa sobre els danys produïts en la salut del personal, una vegada que l'empresa haja tingut coneixement d'estos.  
  
  
Article 22. Canvi de torn i lloc de treball  
Tindran dret a canvi de torn i lloc de treball les treballadores que estiguen en període de gestació, sense pèrdua de la seua retribució salarial.  
Tindran preferència per a canvi de torn els/les treballadors/es que tinguen a la seua cura directa un parent de fins al primer grau de parentiu que no puga valdre's per si mateix per motius d'edat, malaltia o accident.  
Així mateix, tindran dret al canvi de lloc de treball aquells/es treballadors/es que tenint un informe mèdic que així ho establisca i, havent-ho solicitat a l'empresa, siga confirmada la necessitat d'escometre el dit canvi pels servicis de vigilància de la salut de l'empresa o per la mútua amb què tinga l'empresa coberts els accidents de treball i malalties professionals.   
  
Article 23. Calendari laboral  
Les empreses ompliran l'horari de treball concretant la seua jornada diària, setmanal o anual i exposant-ho en el tauler d'anuncis de l'empresa.  
Per a les modificacions de l'horari o la jornada caldrà ajustar-se al que establix la legislació vigent, sense perjuí d'allò que s'ha arreplegat en els articles 9 i 11 del present conveni colectiu.  
  
Article 24. Cotitzacions a la Seguretat Social  
Als efectes de cotització, siga quin siga el nombre d'hores que es treballe diàriament, la base de cotització tindrà la quantia efectivament abonada al treballador.  
Quant a la part proporcional a afegir als dies treballats, caldrà ajustar-se al que disposa l'Orde Ministerial de 30 de maig de 1991, o la disposició que la substituïsca.  
  
Article 25. Liquidació de salaris  
La liquidació i el pagament del salari tindrà lloc com establix la normativa aplicable, puntualment i documentalment, en la data i el lloc convingut o d'acord amb els usos i costums.  
  
Article 26. Passe d'eventuals a fixos discontinus   
1. Quan un/a treballador/a preste els seus servicis durant dos campanyes consecutives de manipulació de cítrics amb l'assiduïtat de la mitjana corresponent a la tercera part dels treballadors/es fixos/es discontinus/ínues de l'empresa de menor antiguitat, i sempre que en cada campanya haja treballat efectivament durant un mínim de 50 dies, tindrà la condició de personal fix discontinu a la següent campanya. Per a fruites i hortalisses, 20 dies.  
Els/les treballadors/es que en una campanya no hagen aconseguit 50 o 20 dies de treball tindran preferència per a ser contractats/ades en la campanya següent, sense pèrdua de la condició d'eventual.  
2. Els/les treballadors/es amb contracte de posada a disposició a través d'una empresa de treball temporal, quan presten els seus servicis per a una mateixa empresa usuària durant dos campanyes consecutives de manipulació de cítrics amb l'assiduïtat de la mitjana corresponent a la tercera part dels treballadors/es fixos/es discontinus/ínues de l'empresa usuària de menor antiguitat, i sempre que en cada campanya hagen treballat efectivament durant un mínim de 50 dies, tindran la condició de personal fix discontinu de l'empresa usuària a la següent campanya. Per a fruites i hortalisses, 20 dies.  
  
Article 27. Garanties sobre ordenació del treball  
La regulació de l'ordenació del treball s'ajustarà a les següents regles:  
a) No contractar personal eventual mentres hi haja personal fix discontinu sense cridar en la mateixa especialitat.  
b) Cridar per orde d'antiguitat, dins de cada especialitat, i donar d'alta a mesura que es necessite fins que es puga esgotar la jornada, i quan no siga possible donar treball durant sis dies en dos setmanes seguides o quinze dies en el període d'un mes, es prescindirà obligatòriament del personal de menor antiguitat, al qual es donarà de baixa automàtica en la Seguretat Social per disminució del producte. Es considerarà que el/la treballador/a no té ocupació efectiva als efectes de l'article 208.1.4) de la Llei General de la Seguretat Social.   
Quan no es complisca allò que s'ha determinat en el paràgraf anterior, els/les treballadors/es, la representació legal dels treballadors, o els sindicats firmants del present conveni podran solicitar per escrit la baixa dels/de les treballadors/es afectats/ades (segons escrit que figura com a annex 1). Després de la dita solicitud, l'empresari/ària estendrà una certificació de baixa en la Seguretat Social per disminució del producte (segons l'escrit que figura com a annex 2) o bé directament estendrà la dita baixa.  
En cas que l'empresari/ària incomplisca l'obligació d'estendre la certificació de baixa en la Seguretat Social o d'estendre directament la baixa, els/les treballadors/es afectats/ades tindran la facultat de solicitar la dita baixa per disminució del producte a la Tresoreria General de la Seguretat Social, fins que per necessitats de l'empresa i en la mesura que es puga esgotar la jornada es requerisquen els servicis del/de la treballadora, per orde d'antiguitat, i sempre que el/la treballador/a no estiga treballant, i en este cas haurà d'acreditar-ho per mitjà de contracte de treball.  
És a dir, el personal causarà altes i baixes en l'empresa en funció de la prestació laboral real i per les necessitats de la producció, adaptant la plantilla al treball real i cursant la baixa definitiva en la campanya del personal afectat, per disminució del producte o finalització de temporada, per a afavorir que el personal que no puga treballar amb un mínim de continuïtat puga accedir a altres treballs.  
c) En relació amb els treballs de posada en marxa i finalització de campanya, caldrà ajustar-se al que disposa l'article 20 del Reial Decret 1561/1995, de 21 de setembre, sobre jornades especials de treball.  
  
Article 28. Model de la seguretat social TC1 i TC2   
L'empresa posarà a disposició del comité d'empresa, quan este ho solicite, els documents TC1 i TC2, en la mesura que la dita obligació siga compatible amb les exigències de tutela de les dades de caràcter personal establides en la Llei Orgànica de Protecció de Dades i la legislació concordant.  
  
Article 29. Hores sindicals i borsa d'hores   
1. Els/les representants legals dels/de les treballadors/es podran crear una borsa d'hores sindicals del 50 per cent de les hores que mensualment corresponen a cada u, i en podran fer ús un, o diversos, dels/de les components, sense sobrepassar les hores acumulades, i sense pèrdua de la seua remuneració i cotització.  
2. S'acorda que el restant 50 per cent, a causa de l'entitat del conveni colectiu i a les clàusules referides a la vigilància d'este per la Comissió Paritària, es destinaran a la seua difusió i gestió, en especial a l'assistència i treballs de la Comissió Paritària.  
3. Per a exercitar este dret hauran de comunicar-ho amb 15 dies d'antelació a l'inici del seu còmput. La dita borsa romandrà vigent pel temps que dure la campanya per a la qual va ser solicitada. Així mateix, la cancelació de la borsa d'hores sindicals solicitada dins de la campanya haurà de ser solicitada amb 15 dies d'antelació a la seua data d'efectes. En este cas, es considerarà que la borsa quedarà cancelada fins que medie una nova solicitud de creació, de conformitat amb el que establixen els apartats anteriors.  
  
Article 30. Visites mèdiques  
Els/les treballadors/es tindran dret a 19 hores retribuïdes per campanya sense límit mensual, i els fixos/es a 28 hores a l'any amb un límit de tres hores al mes per a visites al metge de la Seguretat Social, sempre que la dita consulta coincidisca amb l'horari de treball. Estes hores seran remunerades amb la justificació prèvia davant de l'empresa i inclouran el temps de desplaçament.   
Igualment, serà beneficiari del permís regulat en el paràgraf anterior el/la treballador/a què acompanye un/a fill/a menor de 14 anys al pediatre de la Seguretat Social, o a falta d'això, al metge de la Seguretat Social, sense que per este motiu s'amplien les hores de permís especificades en l'apartat anterior.  
En cas de familiars fins al primer grau de parentiu que per edat, accident o malaltia no puguen valdre's per si mateixos, el/la treballador/a tindrà dret a un permís de fins a quatre hores retribuïdes a l'any per a acompanyar-los al metge de la Seguretat Social, o al metge especialista corresponent.  
Quan treballen en la mateixa empresa diversos membres d'una família beneficiaris d'este dret a causa de la mateixa persona, només podrà disfrutar d'este permís un dels membres d'eixa família al mateix temps.  
Les hores de consulta al metge especialista de la Seguretat Social es retribuiran de la manera següent: les primeres huit hores que es realitzen en la campanya seran abonades al 100 per cent i la resta, sense límit, al 75 per cent del seu valor.  
Estos drets seran efectius sempre que la consulta mèdica coincidisca amb l'horari de treball, i sempre que no siga possible canviar de torn per a evitar la coincidència amb l'horari de treball. Quan es procedisca al canvi de torn, es garantirà al personal la possibilitat de realitzar les mateixes hores que el/la treballador/a següent en la llista de crida haja realitzat en eixa jornada. El canvi de torn no podrà implicar incompliment dels descansos mínims regulats en la legislació vigent en cada moment.  
Per a procedir a retribuir estes hores, serà necessari, a més del que establix este article, que, en cas que existisca cita prèvia, s'aporte esta a l'empresa amb, almenys, dos dies d'antelació, i en cas de no existir cita prèvia, després de la visita es presente un justificant en què conste l'hora de visita i, en ambdós casos, l'hora d'eixida de la consulta.   
  
  
Article 31. Treballadors/es absents al principi de campanya  
1. El personal fix discontinu que en el període entre dos campanyes subscriga contractes per a: 1r) treballar en la verema; 2n) treballar en el context de plans d'ocupació subvencionats per les administracions públiques, i 3r), en general, concerten contractes laborals de qualsevol tipus excepte si es tracta de realitzar activitats de manipulació de fruites i hortalisses, podran retardar la seua reincorporació al lloc laboral fins a un màxim de 30 dies naturals següents a la data de la seua crida al treball a l'inici de la campanya, per no haver finalitzat encara els dits contractes de treball.  
2. Serà requisit indispensable perquè el personal puga acollir-se a esta flexibilitat en la seua incorporació al començament de campanya que hagen avisat l'empresa del seu propòsit, amb 15 dies d'antelació a la data coincident amb la d'inici de l'anterior campanya, i que aporten una còpia del contracte que reunisca les condicions indicades en el paràgraf anterior.   
3. Les empreses no estaran obligades a reconéixer este dret de reincorporació tardana, en cada campanya, més que fins a un màxim d'un 5 per cent del personal fix discontinu de cada grup professional.   
4. En cas que, en alguna empresa, este límit del cinc per cent es manifeste insuficient per a atendre les peticions dels seus treballadors/es, esta qüestió podrà ser plantejada pels/per les treballadors/es concernits davant de la Comissió Paritària del Conveni, que es pronunciarà respecte d'això procurant conciliar els interessos de l'empresa i dels/de les treballadors/es.  
  
Article 32. Contractació  
Contracte per a la formació i aprenentatge: atenent l'especialitat pròpia del sector, i al fet que és habitual en este de la contractació per campanyes, la duració de les quals és inferior a un any, la duració mínima d'este tipus de contracte podrà ser de sis mesos.  
Contracte eventual: Sense perjuí del que disposa el següent article 33, el contracte eventual es regirà pel que disposa l'article 15.1.b de l'Estatut dels Treballadors.  
Contracte per obra o servici: Als efectes del que preveuen els articles 15.1.a i 49.1.c de l'Estatut dels Treballadors, aprovat pel Reial Decret Legislatiu 1/1995, a més dels continguts generals, s'identifica com a treball o tasca amb substantivitat pròpia, dins de l'activitat normal de les empreses del sector, que poden cobrir-se amb contractes per a la realització d'obres o servicis determinats, els corresponents a cada campanya.   
A tots els treballadors i treballadores que subscriguen este tipus de contractes els serà de total aplicació allò que s'ha disposat en tot el text del conveni referit al personal eventual, i especialment el que disposen els articles 26 i 27.  
  
Article 33. Contractació de duració determinada  
La duració màxima del contracte de circumstàncies del mercat, acumulació de tasques o excés de comandes serà de nou mesos dins d'un període de referència de 12 mesos, sense perjuí del que establix l'article 26.  
  
Article 34. Formació contínua  
En els plans de formació agrupats, les empreses que hi participen i empren més de 100 treballadors hauran d'informar de les condicions del pla agrupat en qüestió als representants dels seus treballadors/es, i acreditar que s'ha produït esta informació davant de la comissió paritària sectorial corresponent de l'Acord Nacional de Formació Contínua.   
  
Quan l'empresa desitge implantar plans agrupats de formació, ho comunicarà per escrit als representants legals dels treballadors, i estos tindran la facultat de realitzar el corresponent informe amb caràcter previ a l'elaboració del pla de formació, en un termini de 15 dies hàbils. La representació legal dels treballadors mantindrà la seua facultat informativa durant l'execució del pla de formació.  
  
Article 35. Permisos no retribuïts  
1. Es concediran permisos no retribuïts de fins a 10 dies, ampliables de mutu acord fins a 15 dies per a assumptes propis. En cada moment, els permisos concedits no sobrepassaran el 5 per cent de la plantilla. Llevat d'un pacte diferent amb els representants dels treballadors.  
  
a) El/la treballador/a haurà de solicitar per escrit este permís amb, almenys, 15 dies d'antelació a la data del seu gaudi.  
b) L'empresa atendrà les solicituds per estricte orde d'entrada, de manera que en aquells casos en què en la data solicitada se sobrepasse el límit del 5 per cent assenyalat en els paràgrafs anteriors, es concediran els permisos al personal que primer els hagen solicitat.  
c) L'empresa haurà de respondre per escrit la solicitud amb almenys cinc dies d'antelació a la data de gaudi del permís, i haurà de motivar aquells casos en què no siga possible la concessió del permís per haver-se sobrepassat el límit del 5 per cent.  
d) En el supòsit que en alguna empresa este límit del 5 per cent es manifeste insuficient per a atendre les peticions dels seus treballadors, esta qüestió podrà ser plantejada pels treballadors concernits davant de la Comissió Paritària del Conveni, la qual es pronunciarà respecte d'això i procurarà conciliar els interessos de l'empresa i dels treballadors.  
  
2. Els treballadors/es tindran dret a permisos no retribuïts per a atendre familiars de fins al segon grau de consanguinitat o afinitat, o al cònjuge o la parella de fet degudament inscrita i acreditada.  
  
a) El/la treballador/a solicitant del permís haurà d'informar la seua empresa de les circumstàncies concretes que justifiquen la concessió del dit permís, amb indicació del nom del familiar concernit i del seu grau de parentiu amb el/la treballador/a.  
b) La duració del permís no podrà excedir la mitat de la duració de la campanya anterior en l'empresa.  
3. La incorporació al treball es produirà de manera automàtica una vegada haja cessat la circumstància que va motivar el permís, o es complisca el seu termini de duració.  
  
Article 36. Excedències  
I. Excedències per maternitat i atenció de familiars  
Les excedències per maternitat, per a tindre cura de fills, o per a tindre cura d'un familiar fins al segon grau de consanguinitat o afinitat, o cònjuge o parella de fet legalment registrada que per raons d'edat, accident o malaltia no puga valdre's per si mateix i no exercisca una activitat retribuïda, podran ser solicitades i disfrutades indistintament tant pel treballador com per la treballadora. La duració de les dites excedències podrà ser de fins a tres anys, sense la pèrdua dels drets que hagen adquirit els treballadors/es que es troben en esta situació. L'existència de parella de fet haurà de ser acreditada degudament.  
  
El permís per adopció serà pel mateix període que per maternitat o paternitat.  
La reincorporació al treball en els casos de les dites excedències serà automàtica, sempre que es produïsca dins de la campanya de cada empresa i al/a la treballador/a li corresponga en funció de la seua antiguitat.  
Els/les treballadors/es que gaudisquen d'estes excedències podran anticipar la seua reincorporació al seu lloc de treball sense necessitat d'esgotar el període per al qual hagen solicitat l'excedència. Per a això, serà necessari que avisen l'empresa del seu propòsit de tornar al seu lloc de treball amb una antelació mínima de 10 dies naturals a la data del seu reingrés anticipat.   
II. Resta d'excedències voluntàries  
1. Els/les treballadors/es fixos/es discontinus/ínues que hagen treballat, almenys, durant una campanya, podran solicitar una excedència voluntària amb una duració mínima de quatre mesos i màxima de cinc anys.  
2. Este dret no podrà ser exercitat novament pel personal fix discontinu fins que hagen transcorregut, com a mínim, quatre anys des de la finalització de l'anterior excedència.  
3. Esta excedència voluntària només atorgarà al/a la treballador/a el dret preferent a reingressar a la seua finalització, en la primera vacant que hi haja o es produïsca, de la seua categoria professional.  
  
Article 37. Guarda legal  
Els/les treballadors/es que per raons de guarda legal tinguen a la seua cura directa algun menor de 9 anys o un disminuït físic o psíquic que no exercisca una altra activitat retribuïda, o tinguen a la seua cura directa un familiar de fins segon grau, o un cònjuge que, per raons d'edat, accident o malaltia no puga valdre's per si mateix, tindran dret a una reducció de la jornada de treball diària, amb la disminució proporcional del salari entre, almenys, un octau i un màxim de la mitat de la duració d'aquella.  
  
Article 38. Locals sindicals i taulers d'anuncis  
En les empreses les característiques de les quals ho permeten, es posarà a disposició dels/de les delegats/ades de personal o del comité d'empresa i seccions sindicals, un local adequat en què puguen desenrotllar les seues activitats.  
Les empreses facilitaran a les diferents organitzacions sindicals un lloc adequat, dins dels centres de treball, per a colocar els butlletins d'informació i propaganda dels sindicats amb implantació en l'empresa o firmants del present conveni. Els dits llocs s'adequaran a la magnitud de la representació legal dels treballadors en el centre de treball i/o a les centrals sindicals amb representació en este.  
  
  
Article 39. Seccions sindicals  
En matèria de seccions sindicals, les parts firmants del present conveni colectiu es remeten a la Llei Orgànica de Llibertat Sindical (LOLS).  
  
Article 40. Nomenament dels membres de la Comissió Paritària de Vigilància  
Les parts signatàries d'este conveni colectiu, sindical i empresarial designen els següents membres titulars de la Comissió Paritària:  
  
- Per UGT-Fed. Agroalimentària PV: Manuel Bono Donat, José Ricardo Gimeno Beneyto, Ramón Serra Caselles i Rosario Benítez Morón.  
- Per CGC: Francisco José Martínez Serrano, Vicente Fenollar Gisbert, Serafina Giménez Depit, Tomás Agost Canos i Enrique Ribes Campos.  
- Per APECA: Joaquín Ferragud Girbés i Vicente Moliner Bertrán.  
  
Article 41. Control d'entrada i eixida del treball  
Les empreses podran establir mitjans que permeten deixar constància de les hores d'entrada i eixida al centre de treball de cada treballador.   
  
  
Article 42. Roba de treball  
Les empreses facilitaran roba de treball al personal fix, fix discontinu i eventual quan les faenes que realitzen siguen marcadament brutes o produïsquen un pronunciat deteriorament de la seua roba personal. La roba de treball serà reemplaçada per una altra de nova quan estiga gastada per l'ús. Els/les treballadors/es estan obligats/ades a utilitzar la roba de treball. L'incompliment d'esta obligació d'usar la roba de treball, constituirà una falta laboral. Les discrepàncies que, en esta matèria, puguen suscitar-se entre les empreses i els representants dels seus treballadors/es seran plantejades davant del Gabinet Tècnic Provincial de Seguretat i Higiene en el Treball.  
  
  
Article 43. Instalació i adequació de maquinària  
Les empreses informaran els delegats de prevenció o, si no n'hi ha, els representants del personal, de la instalació de nova maquinària, o de la modificació notable de l'existent, amb caràcter previ a la posada en pràctica d'estes mesures.  
El personal tindrà dret a efectuar propostes a les empreses, directament o per mitjà dels delegats de prevenció, dirigides a la millora dels nivells de protecció de la seguretat i salut en l'empresa.  
  
  
Article 44. Salari en jornada incompleta  
En els treballs de manipulació de cítrics, si es treballa una jornada diària inferior a l'ordinària per circumstàncies alienes a la voluntat de l'empresa i els/les treballadors/es, s'abonarà, com a mínim, el salari corresponent a quatre hores de treball. Esta norma no serà aplicable quan existisca contracte a temps parcial en què la jornada laboral diària siga inferior a quatre hores, o quan es considere que hi ha una distribució irregular de la jornada d'acord amb el que establix l'article 11 del present conveni colectiu.  
  
Article 45. Igualtat de gènere (plans d'igualtat)  
El salari dels hòmens i de les dones en cada categoria professional i especialitat serà el mateix.  
Les organitzacions firmants del present conveni, tant sindicals com empresarials, consideren que és necessari establir un marc normatiu general d'intervenció a escala sectorial per a garantir que el dret fonamental a la igualtat de tracte i oportunitats en les empreses siga real i efectiu.  
Per això, de conformitat amb el que establix la Llei Orgànica 3/2007, de 22 de març, les empreses amb més de 250 treballadors hauran d'elaborar i aplicar un pla d'igualtat, que haurà de ser objecte de negociació amb la representació legal dels treballadors, en cas que existisca.  
L'elaboració i implantació de plans d'igualtat serà voluntària per a les altres empreses, prèvia consulta a la representació legal dels treballadors.  
  
Article 46. Lactància  
Les treballadores, per lactància d'un fill menor de nou mesos, tindran dret a una hora d'absència del treball, que podran dividir en dos fraccions.   
El/la treballador/a, per la seua voluntat, podrà substituir este dret per una reducció de la seua en mitja hora amb la mateixa finalitat o acumular-lo en jornades completes.   
El personal fix discontinu podrà igualment acumular este permís en proporció alhora que li quede per a la finalització de la campanya en curs o per a l'inici de la següent. A este efecte, es prendrà com a referència el temps treballat pel/per la mateix/a treballador/a o per aquell que ocupe el lloc següent en la llista de crida de la campanya anterior a aquella en què solicite l'acumulació de la lactància.  
El personal fix continu podrà acumular este permís de lactància fins a un total de 15 dies laborables.  
Este permís podrà ser disfrutat indistintament per la mare o el pare, però només podrà ser exercit per un dels progenitors en cas que ambdós treballen.  
  
Article 47. Violència de gènere  
La persona víctima de violència de gènere tindrà dret, per a fer efectiva la seua protecció o el seu dret a l'assistència social íntegra, a la reducció de la jornada de treball amb disminució proporcional del salari o a la reordenació del temps de treball, a través de l'adaptació de l'horari, de l'aplicació de l'horari flexible o d'altres formes d'ordenació del temps de treball que s'utilitzen en l'empresa.  
  
Article 48. Vinculació a normes  
En tot allò que no regule este conveni colectiu, serà aplicable l'Acord de substitució de la reglamentació nacional de treball de la manipulació i envasament per al comerç i exportació de cítrics subscrit en data 3 de juliol de 1997.  
  
Article 49. Vinculació a la totalitat  
Als efectes de l'aplicació del present conveni colectiu, les parts firmants reconeixen l'existència de cinc grans blocs de matèries que es descriuen a continuació :  
- Àmbit i aplicació del conveni colectiu (articles 1, 2, 3, 4, 12, 13, 14, 15, 40, 48, 49 i clàusules addicionals).  
- Temps de treball i condicions econòmiques (articles 5, 8, 9, 10, 11, 16, 18, 19, 20, 23 i 44).  
- Classificació professional, ordenació del treball i contractació (articles 7, 26, 27, 31, 32, 33, 41, 42, 43 i 45).  
- Permisos i excedències (articles 6, 17, 22, 30, 35, 36, 37, 46 i 47).  
- Garanties sindicals (articles 21, 28, 29, 34, 38 i 39).  
Per això, en cas que l'autoritat administrativa o laboral en l'exercici de les seues facultats, impugne, o un òrgan judicial anule algun dels seus articles, els articles del dit bloc podran quedar sense eficàcia pràctica en la seua totalitat, sempre que alguna de les parts firmants d'este així ho solicite, i en este cas haurà de reconsiderar-se el bloc complet. En cas contrari, quedarà en vigor el text complet, excepte l'article impugnat o anulat.   
En cas que s'inste l'anulació del bloc complet, la Comissió Paritària estarà obligada a convocar les parts per a les noves deliberacions en el termini de tres mesos comptats a partir del coneixement fefaent de la resolució administrativa o judicial per part dels components d'esta.  
  
  
Clàusules addicionals  
  
Primera. Clàusula d'inaplicació de condicions d'este conveni  
Per acord entre l'empresa i la representació legal dels/de les treballadors/es legitimats per a negociar un conveni colectiu d'empresa d'acord amb el que preveu l'article 87.1 de l'Estatut dels Treballadors, es podrà procedir, previ desenrotllament d'un període de consultes en els termes de l'article 41.4 de l'Estatut dels Treballadors, a inaplicar les condicions de treball previstes en el present conveni colectiu, de conformitat amb el que preveu l'article 82.3 de l'Estatut dels Treballadors.  
  
L'acord d'inaplicació de condicions del present conveni colectiu s'haurà de traslladar a la Comissió Paritària.  
En cas de falta d'acord en el període de consultes, qualsevol de les parts podrà sotmetre la discrepància a la Comissió Paritària.  
Quan es plantege la discrepància a la Comissió Paritària, haurà d'aportar-se a esta tota la documentació que s'haja proporcionat a la representació legal dels/de les treballadors/es o a qui la substituïsca en el període de consultes.  
A la vista de la documentació, la Comissió Paritària citarà les parts a un intent de conciliació en un termini no superior a set dies hàbils des que la discrepància li haja sigut plantejada i aportada tota la documentació.  
En cas de no aconseguir-se un acord entre les parts, estes hauran d'acudir a la resta de mesures establides en la legislació vigent. Es considera que a la Comunitat Valenciana s'haurà d'acudir a la mediació, o si és el cas, l'arbitratge, del Tribunal d'Arbitratge Laboral de la Comunitat Valenciana, tal com es reflectix en el V Acord de solució extrajudicial de conflictes de la Comunitat Valenciana, publicat en el Diari Oficial de la Comunitat Valenciana de 8 de juliol de 2010, o pel que el substituïsca, si és el cas.  
  
Segona. Règim disciplinari  
Transcripció de l'Acord de substitució de la reglamentació nacional de treball de la manipulació i envasament per al comerç i exportació de cítrics  
Règim disciplinari  
Definició de faltes laborals  
1. Els/les treballadors/es podran ser sancionats per les empreses per les faltes laborals que cometen, d'acord amb el procediment i la graduació de faltes i sancions que es determinen en este títol.  
  
2. Es consideren faltes laborals les accions o omissions del/de la treballador/a que suposen el desconeixement o incompliment de les obligacions, de qualsevol índole, que imposen les disposicions laborals en vigor i, en especial, el present acord.  
3. Les faltes es classifiquen en lleus, greus i molt greus.  
Faltes lleus  
Es consideren faltes lleus:  
1. D'una a tres faltes de puntualitat injustificades en el període d'un mes.  
2. No notificar a l'empresa, en el termini de dos dies hàbils, la baixa per incapacitat temporal o una altra causa justificada d'inassistència al treball, llevat que el treballador acredite la impossibilitat de realitzar este avís.  
3. Faltar al treball un dia, en el període d'un mes, sense causa que ho justifique.  
Faltes greus   
Es consideren faltes greus:  
1. De quatre a huit faltes de puntualitat injustificades en el període d'un mes.  
2. Faltar dos dies al treball, sense justificació, en el període d'un mes.  
3. La falta d'higiene o neteja personal, si és habitual.  
4. Contribuir a simular la presència d'un altre treballador en l'empresa, firmant o fitxant per ell a l'entrada o a l'eixida del treball.  
5. La imprudència en l'exercici del treball, si esta comporta un risc d'accident per al treballador o per als seus companys, o si suposa perill d'avaria o incendi de les instalacions o dels materials.  
6. L'incompliment de les ordes o instruccions dels superiors, donades dins de la legalitat, quan no siga repetit o no s'ocasionen per la seua causa perjuís considerables a l'empresa o a tercers.  
7. L'incompliment de les mesures de seguretat i higiene en el treball establides per l'empresa en aplicació de la legalitat vigent.  
8. Absentar-se sense permís o causa justificada del lloc de treball.  
9. La reincidència en la comissió de faltes lleus ?excepte les de puntualitat i inassistència?, encara que siguen de distinta naturalesa, en un període de sis mesos, sempre que hagen sigut sancionades.  
Faltes molt greus  
Es consideren faltes molt greus:  
1. Més de huit faltes de puntualitat no justificades en un període de sis mesos.  
2. La inassistència al treball no justificada durant tres o més dies en el període d'un mes.  
3. La indisciplina o desobediència en matèria greu o si constituïx una conducta continuada.  
4. Les ofenses verbals o físiques a l'empresari o als companys de treball.  
5. La transgressió de la bona fe contractual, així com l'abús de confiança en l'exercici del treball.  
6. Ocasionar accidents greus, per negligència o imprudència inexcusables, amb danys per a les persones o per a les coses.  
7. La disminució, continuada i voluntària, en el rendiment del treball, normal o pactat.  
9. L'assetjament sexual, especialment quan vaja acompanyat d'abús de posició prevalent per ser efectuat per un/una superior a la persona subordinada laboralment.  
10. La reincidència en la comissió d'una falta greu, encara que no siga de la mateixa naturalesa, dins dels sis mesos d'haver-se sancionat la primera falta greu.  
Sancions  
Les empreses podran imposar als/a les treballadors/es, en funció de la qualificació de les faltes comeses i de les circumstàncies que hagen concorregut en la seua comissió, les sancions següents:  
1. Per faltes lleus:  
a) Amonestació per escrit.  
b) Suspensió d'ocupació i sou d'un dia.  
2. Per faltes greus:   
Suspensió d'ocupació i sou de dos a 15 dies.   
3. Per faltes molt greus:  
a) Suspensió d'ocupació i sou de 16 a 60 dies.  
b) Acomiadament.  
Execució de les sancions  
Totes les sancions podran ser executives des del moment en què es notifiquen al treballador sancionat, sense perjuí del seu dret a interposar una reclamació contra la sanció davant la jurisdicció laboral, la qual cosa no suposarà la suspensió de la seua aplicació.  
Procediment  
1. Les sancions per les faltes lleus podran ser comunicades al/a la treballador/a de manera verbal.   
2. Les sancions per les faltes greus i molt greus hauran de ser comunicades al treballador/a per escrit, en el qual caldrà fer constar la data des de la qual produirà efecte la sanció i els fets que la motiven.  
  
3. La representació legal dels treballadors serà informada per l'empresa de les sancions imposades per faltes greus i molt greus.  
4. Es tramitarà expedient contradictori per a la imposició de sancions, per faltes greus i molt greus, als representants legals dels treballadors, en el qual seran oïdes, a més de l'interessat, el comité d'empresa o els restants delegats de personal.  
Prescripció  
Les faltes lleus prescriuran al cap de 10 dies, les faltes greus als 20 dies i les faltes molt greus als 60 dies, a partir de la data en què l'empresa va tindre coneixement de la seua comissió i, en tot cas, als sis mesos d'haver-se comés la falta.  
La Mesa Negociadora per a la substitució de la reglamentació nacional de treball de manipulació de cítrics va arribar a un acord per a la firma de l'Acord de substitució de la reglamentació nacional del treball del manipulació i envasament per al comerç i exportació de cítrics el 3 de juliol de 1997. A causa del temps transcorregut, és necessari actualitzar este règim disciplinari, per la qual cosa s'afigen els punts següents al que s'ha arreplegat en l'Acord de substitució transcrit anteriorment:  
  
En faltes lleus:  
a) L'ús no autoritzat i amb caràcter personal de les ferramentes de l'empresa, dins o fora de la jornada laboral, per a fins particulars. A este efecte, tindran també la consideració de ferramentes tots els equips informàtics. Esta falta podrà tindre la consideració de molt greu si arriba a causar greus conseqüències per a l'empresa.  
b) Els altercats sobre assumptes estranys al treball dins de les dependències de l'empresa.  
c) L'ús del telèfon mòbil en el treball.  
En faltes greus:   
a) La negligència o imprudència greus en l'exercici de l'activitat encomanada que deriven en conseqüències de consideració tant per a l'empresa, els/les companys/es com per al mateix treballador/a.   
  
b) Introduir o facilitar l'accés al centre de treball a persones no autoritzades.  
c) S'anula el punt 8 de les sancions molt greus arreplegades en l'Acord de substitució, i se substituïx per la següent falta greu: el consum durant el temps de treball de substàncies alcohòliques o estupefaents o acudir al treball davall dels efectes d'alguna d'estes substàncies.  
  
En faltes molt greus:   
a) L'incompliment o inobservança de les normes de prevenció de riscos laborals, quan siguen causants d'un accident laboral greu, perjuís greus als seus companys o a tercers, o danys greus a l'empresa.  
  
b) Fer desaparéixer, inutilitzar o destrossar qualsevol material, ferramentes, màquines, instalacions, edificis, aparells, efectes, documents, llibres o vehicles de l'empresa o del centre de treball o causar-los desperfectes voluntàriament i intencionadament.  
Per a tot allò que no preveu el present règim disciplinari, caldrà ajustar-se al que disposa la legislació vigent.  
   
  
  
ANNEX 1  
  
SOlICITUD DE BAIXA PER DISMINUCIÓ DEL PRODUCTE  
(ART. 27.B CONVENI COlECTIU DE MANIPULACIÓ DE CÍTRICS)  
  
Solicitant: Treballador/a:  
   
 Delegat/ada de personal:  
   
 Comité d'empresa:  
   
 Sindicat:  
  
Període de referència:  
- De quinze dies, des del \_\_\_/\_\_\_/\_\_\_ fins al \_\_\_/\_\_\_\_\_/\_\_\_\_   
- D'un mes, des del \_\_\_/\_\_\_/\_\_\_\_ fins al \_\_\_/\_\_\_\_\_/\_\_\_\_\_ .  
Dies treballats en el període de referència: \_\_\_\_\_\_\_\_\_\_\_\_\_\_\_\_\_\_\_\_\_  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
Firma de la persona   
solicitant: Segell de l'empresa:  
  
 Data de recepció: \_\_\_/\_\_\_\_\_/\_\_\_\_\_\_  
 Nom, DNI i firma del/de la receptor/a:  
  
  
  
  
  
  
ANNEX 2  
   
CERTIFICAT DE BAIXA PER DISMINUCIÓ DEL PRODUCTE  
(ART. 27.B CONVENI COlECTIU MANIPULACIÓ DE CÍTRICS)  
  
Per la present, l'empresa \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ certifica que el treballador/a \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ , amb DNI número \_\_\_\_\_\_\_\_\_\_\_\_\_\_\_\_ , causa baixa en l'empresa per disminució del producte, a l'empara del que preveu el 27.b) del Conveni Colectiu de Manipulació i Envasament de Cítrics, Fruites i Hortalisses per a la Comunitat Valenciana, amb data d'efectes \_\_\_/\_\_\_\_\_/\_\_\_\_\_\_.  
  
Període de referència:  
- De quinze dies, des del \_\_\_/\_\_\_\_\_/\_\_\_\_ fins al \_\_\_/\_\_\_\_\_/\_\_\_\_\_ .  
- D'un mes, des del \_\_\_/\_\_\_\_\_/\_\_\_\_\_\_ fins al \_\_\_/\_\_\_\_\_/\_\_\_\_ .  
Dies treballats en període de referència: \_\_\_\_\_\_\_\_\_\_\_\_\_\_  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
Firma i segell de l'empresa: Data:   
  
   
  
  
  
  
  
ANNEX 5  
  
Article 37.3 de l'Estatut dels Treballadors  
  
El treballador, previ avís i justificació, podrà absentar-se del treball, amb dret a remuneració, per algun dels motius i pel temps següent:  
  
b) Dos dies pel naixement d'un/a fill/a i per la defunció, accident o malaltia greus, hospitalització o intervenció quirúrgica sense hospitalització que necessite repòs domiciliari, de parents fins al segon grau de consanguinitat o afinitat. Quan per eixe motiu el/la treballador/a necessite fer un desplaçament a este efecte, el termini serà de quatre dies.  
  
c) Un dia per trasllat del domicili habitual.  
d) Pel temps indispensable, per al compliment d'un deure inexcusable de caràcter públic i personal, incloent-hi l'exercici del sufragi actiu. Quan conste en una norma legal o convencional un període determinat, caldrà ajustar-se al que esta dispose quant a duració de l'absència i quant a la seua compensació econòmica.  
Quan el compliment del deure mencionat abans supose la impossibilitat de la prestació del treball degut en més del 20 per cent de les hores laborables en un període de tres mesos, l'empresa podrà passar al treballador afectat a la situació d'excedència regulada en l'apartat 1 de l'article 46 d'esta llei.  
En cas que el treballador, per compliment del deure o exercici del càrrec, perceba una indemnització, es descomptarà el seu import del salari a què tinga dret en l'empresa.  
e) Per a realitzar funcions sindicals o de representació del personal en els termes establit legalment o convencionalment.  
f) Pel temps indispensable per a la realització d'exàmens prenatals i tècniques de preparació al part que hagen de realitzar-se dins de la jornada de treball.